Tasekla tamaziɣt taqburt d tamesbaɣurt, d tin i yeddren s ccfawat n yimezwura-neɣ s webrid n timawit, tasuta tettaǧǧa-tt i tayeḍ tettruḥu seg yimi ɣer umeẓẓuɣ, yessexdam-itt wemdan i wakken ad yessenfali iḥulfan d tekṭiwin-is. Tasekla timawit d allal n uḥrez d useḥbiber ɣef umezruy n yal timetti ladɣa timetti taqbaylit, di tugett timawit yettunefk-as wazal d ameqran imi d nettat i d lsas i ɣef tebna tira deg tizi n wassa. S umata tasekla timawit d agerruj i yemnadiyen d yimusnawen acku aṭas seg-sen i yexdemen tizrawin akken ad snarnin ṣṣenf-agi n tsekla ladɣa tin iccuden ɣer tsekla taqbaylit taqburt.